ג'וני ג'ונסון

ג'וני קלייד ג'ונסון (Johnnie Clyde Johnson, 8 ביולי 1924 – 13 באפריל 2005) היה פסנתרן ג'אז, בלוז ורוקנ'רול אמריקאי. ג'ונסון חיבר כמה מהשירים החשובים בהיסטוריה של ראשית הרוקנרול, שבוצעו על ידי צ'אק ברי ואחרים, בהם "Maybelline", "Carol" ו-"Sweet Little Sixteen". כן היה השראה לכתיבת השיר "Johnny B. Goode". על אף תפקדו החלוצי והכישרון הרב שלו, במשך עשרות שנים שקע כמעט בשכחה ולא זכה לכספי תמלוגים. רק בשנת 2000 תבע את זכויותיו לתמלוגים. בשנות פעילותו ראה אור רק תקליט אחד שלו כמוביל, בשנת 1959. בשנת 1991 ראה אור התקליט Johnnie B. Bad, בהשתתפות אריק קלפטון וקי'ת ריצ'רדס, מוזיקאים שגדלו עליו, שזכה לביקורות חיוביות והוביל להכרה מחודשת. מאז ועד מותו ראו אור עוד שבעה תקליטים שלו, רובם עם הרכבים צעירים שחלקו לו כבוד. בשנת 1999 ראתה אור הביוגרפיה Father of Rock and Roll: The Story of Johnnie B. Goode Johnson, שחיבר טרוויס פיצפטריק (Travis Fitzpatrick). ב-2001 הכניס אותו קית' ריצ'רדס להיכל התהילה של הרוק אנד רול.

 תולדות חייו 
נולד בפיירמונט, וירג'יניה המערבית. במהלך מלחמת העולם השנייה שירת בצי ארצות הברית, והיה חבר בלהקת הג'אז של הצי, הברקודות, כפסנתרן בוגי-ווגי. לאחר השירות עבר לדטרויט ולשיקגו, שם הכיר את מאדי ווטרס. ב-1953 עבר לסנט לואיס והקים טריו בשם "Sir John’s Trio". בערב השנה החדשה של שנת 1953 היה חסר לו סקפסופוניסט להופעה במועדון "הקוסמופוליטן" במזרח סנט לואיס, כתחליף לסקסופוניסט הקבוע שלו, גייס את צ'אק ברי הצעיר להופיע עם להקתו, כאשר הגיטרה של ברי מחליפה את הסקסופון. בהמשך, הפך ברי לחבר הרכב קבוע ובולט.

ב-1955 הוחתם ההרכב בחברת צ'ס רקורדס עם צ'אק ברי כמוביל ההרכב. ג'ונסון הכיר ביכולתו העסקית של ברי ובאיכויותיו ככוכב במה והסכים להפוך לחבר בלהקתו. במשך עשרים שנה היה ג'ונסון בעיקר פסנתרנו של ברי, וחיבר עמו מספר שירים, בהם "Roll Over Beethoven" ו-"Nadine". ברי חיבר בהשראתו של ג'ונסון את שירו "Johnny B. Goode". במקביל לעבודתו עם ברי, היה ג'ונסון ראש חטיבת הקצב בלהקתו של אלברט קינג (Albert King).

בשנות השמונים עבד כנהג אוטובוס בסנט לואיס. ב-1987 ראה אור הסרט Hail! Hail! Rock 'n' Roll שתיעד הופעות חיות ישנות של צ'אק ברי והציג את הוירטואוזיות של ג'ונסון. כך למדו למעשה מוזיקאים כאריק קלפטון, סטיב ג'ורדן וקית' ריצ'רדס מי הוא פסנתרן הבלוז המופלא שהעריצו. בשנת 1991 הוציאה חברת אלקטרה רקורדס את התקליט Johnnie B. Bad, בהשתתפות אריק קלפטון וקי'ת ריצ'רדס, שזכה לביקורות חיוביות והוביל להכרה מחודשת.

ב-1993 החל לשתף פעולה עם להקת הקאנטרי רוק The Kentucky Headhunters. ג'קסון יצא למופע הופעות במסגרתו הופיע עם אריק קלפטון, קית'ריצרדס, בו דידלי, באדי גאי, ג'ון לי הוקר ועוד.

ב-199 ראתה אור הביוגרפיה Father of Rock and Roll: The Story of Johnnie B. Goode Johnson מאת הביוגרף טראוויס פיצפטריק (Travis Fitzpatrick). במקביל, שכנעו פיצפטריק, קית' ריצ'רדס ואיש העסקים ג'ורג' טורק (George Turek) את ג'ונסון לתבוע את כספי התמלוגים המגיעים לו. התביעה לא הגיעה לידי בירור משפטי עקב התיישנות.

 חיים איישיים 
בשנת 1946 נשא לאשה את פלורנס מרגרט רולס (1924-2014) ולשנים נולדו שלושה ילדים ג'ון-דייויד, קוני-אליזבת וברברה-ג'ין. השניים נפרדו. 

ב-1989 נשא לאשה את פרנסס דרלין מילר (1942-2018).

ג'ונסון סבל מאלכוהוליזם. הוא נפטר בן 80 עקב אי-ספיקת כליות. הוא נקבר בבית הקברות הצבאי Jefferson Barracks National Cemetery במיזורי.

 קישורים חיצוניים 

 Johnnie Johnson, 80, Dies; Inspired 'Johnny B. Goode', נקרולוג, הניו יורק טיימס, 14 באפריל 2005
 רשומה באתר Find a Grave
 אנדרו היקי, Episode 29: “Maybellene” by Chuck Berry,  A History of Rock Music in 500 Songs (כולל ניתוח שמאושש את ייחוס השיר לג'ונסון ולא לברי)

הערות שוליים

קטגוריה:פסנתרנים אמריקאים
קטגוריה:נגני ג'אז: פסנתרנים
קטגוריה:מוזיקאי בלוז
קטגוריה:קצינים וחוגרים בצי ארצות הברית
קטגוריה:חוגרים אמריקאים במלחמת העולם השנייה
קטגוריה:אמריקאים שנולדו ב-1924
קטגוריה:אמריקאים שנפטרו ב-2005